CELEX: 52017PC0170
Language: fi
Date: 2017-05-15
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla kulutettaviin moottoripolttoaineisiin direktiivin 2003/96/EY 19 artiklan mukaisesti

EUROOPAN KOMISSIO
            Bryssel 15.5.2017
            COM(2017) 170 final
            2017/0079(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla kulutettaviin moottoripolttoaineisiin direktiivin 2003/96/EY 19 artiklan mukaisesti
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Energiatuotteiden ja sähkön verotusta säännellään unionissa neuvoston direktiivillä 2003/96/EY
                  1
               , jäljempänä ’energiaverodirektiivi’ tai ’direktiivi’.
            
            
               Direktiivin 19 artiklan 1 kohdan ja erityisesti direktiivin 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.
            
            
               •Ehdotuksen perustelut ja tavoitteet
            
            
               Tämän ehdotuksen tarkoituksena on myöntää Ison-Britannian ja Pohjois-Irlannin yhdistyneelle kuningaskunnalle lupa jatkaa alennetun valmisteverokannan soveltamista moottoripolttoaineisiin (lyijyttömään bensiiniin ja kaasuöljyyn) kaikilla Sisä- ja Ulko-Hebridien saarilla, Pohjoisilla saarilla ja Clydevuonon saarilla (jotka kaikki sijaitsevat Skotlannin rannikolla) sekä Scillysaarilla (jotka sijaitsevat Englannin lounaisrannikolla). Yhdistyneen kuningaskunnan toimittamien tietojen mukaan alueilla, joihin tätä toimenpidettä on tarkoitus soveltaa, polttoaineen litrahinta on keskimäärin 0,10 Englannin puntaa (noin 0,12 euroa) korkeampi kuin muissa maan osissa. Näiden alueiden korkeammat hinnat johtuvat korkeammista kuljetus- ja jakelukustannuksista sekä alhaisesta väestömäärästä. Toimenpiteen tarkoituksena on alentaa jossakin määrin moottoripolttoaineiden korkeita kustannuksia tietyillä alueilla.
            
            
               Direktiivin 19 artiklan 1 kohdassa säädetään, että neuvosto voi yksimielisesti komission ehdotuksesta antaa jäsenvaltiolle luvan ottaa käyttöön muita vapautuksia tai -alennuksia erityisistä politiikkaan liittyvistä syistä.
            
            
               Neuvoston täytäntöönpanopäätöksessä 2011/776/EU annettiin Yhdistyneelle kuningaskunnalle lupa soveltaa alennettua verokantaa moottoripolttoaineena käytettävään lyijyttömään bensiiniin ja kaasuöljyyn eräillä saarilla 30. lokakuuta 2017 saakka. Yhdistyneen kuningaskunnan viranomaiset pyysivät komissiota jatkamaan alennetun verokannan soveltamisaikaa 19 artiklan mukaisesti 16. syyskuuta 2016 päivätyllä kirjeellä ja 16. joulukuuta 2016 lähetetyillä lisätiedoilla. Polttoaineiden alennettu valmisteverokanta olisi litraa kohden 0,05 Englannin puntaa (noin 0,06 euroa) alhaisempi kuin Yhdistyneen kuningaskunnan vakioverokanta (0,58 Englannin puntaa, eli noin 0,67 euroa)
                  2
               . Tämä tarkoittaisi, että alennettu verokantakin ylittäisi huomattavasti nykyisen EU:n vähimmäismäärän, joka on 359 euroa 1 000 litralta lyijytöntä bensiiniä ja 330 euroa 1 000 litralta kaasuöljyä.
            
            
               Yhdistynyt kuningaskunta on hakenut alennusta kuudeksi vuodeksi, mikä on direktiivin 19 artiklan 2 kohdassa säädetty enimmäisaika.
            
            
               Yhdistyneen kuningaskunnan viranomaisten mukaan polttoaineen litrahinta on Skotlannin saarilla noin 0,10 Englannin puntaa (noin 0,12 euroa) korkeampi kuin Yhdistyneen kuningaskunnan muiden osien keskiarvo. Jos verokantaa alennetaan 0,05 Englannin puntaa (noin 0,06 euroa) litralta, tämä ei kattaisi koko hintaeroa, mutta kuluttajat saisivat kuitenkin jonkinasteisen korvauksen maksamistaan korkeammista hinnoista. 
            
            
               Korkeampi hinta johtuu polttoaineen myynnin lisäkustannuksista näillä alueilla. Yhdistyneen kuningaskunnan viranomaiset ilmoittavat kaksi tärkeää syytä korkeammille kustannuksille: 
            
            
               (1)Näille saarille toimitettavan polttoaineen kuljetus- ja jakelukustannukset ovat kalliimpia. Tämä johtuu meri- ja maantiekuljetusten lisäkustannuksista (pidempi välimatka ja kuljetusaika), lauttakustannuksista, terminaalien käyttökustannuksista ja palkkioista, joita toimittaja perii polttoaineen vähäisen toimitusmäärän vuoksi. Sitä vastoin lähes kaikki Englannin ja Walesin manneralueet sijaitsevat enintään 100 mailin (noin 160 kilometrin) päässä vähintään yhdestä jalostamosta, joten polttoaine voidaan kuljettaa säiliöautoilla. Kuljetuskustannusten Skotlannin saarille arvioidaan olevan litraa kohden vähintään 0,03 Englannin puntaa korkeammat kuin Skotlannin mannermaalle.
            
            
               (2)Alhainen väestömäärä (vähintään 16-vuotiaita henkilöitä on 103 801, jakautuneena yli 100 saarelle) ja alhaiset myyntimäärät yhtä kohdetta kohden tarkoittavat, että kiinteät kustannukset on jaettava vähäisen myyntimäärän kesken. Vertailun vuoksi todettakoon, että näillä alueilla on 70 huoltoasemaa. Kiinteät henkilöstö-, vuokra-, kunnallisvero-, lämpö-, sähkö-, vesi-, huolto- ja korjauskustannukset on otettava huomioon lopullisessa pumppuhinnassa. Yhdessä kohteessa myydään Shetlandsaarilla, Orkneysaarilla ja Hebrideillä keskimäärin 0,25–0,6 miljoonaa litraa polttoainetta vuodessa, kun muualla Skotlannissa tämä määrä on 3,8 miljoonaa litraa vuodessa. Jotta huoltoaseman käyttökustannukset saataisiin katettua, polttoainehintaan olisi lisättävä litraa kohden 0,07–0,15 Englannin punnan lisähinta silloin, kun myyntimäärä on 0,25–0,6 miljoonaa litraa, mutta vain 0,033 Englannin punnan lisähinta silloin, kun myyntimäärä on 3,8 miljoonaa litraa.
            
            
               Korkeampien yksikkökustannusten ja siitä johtuvien korkeampien hintojen aiheuttama epäedullinen asema on Yhdistyneen kuningaskunnan viranomaisten mukaan merkittävä ongelma paikallisväestölle, koska monien asukkaiden on matkustettava pitkiä matkoja moottoriajoneuvoilla päästäkseen lähimmälle kaupunkialueelle, he ovat usein riippuvaisia omasta kulkuvälineestä ja koska toimenpiteen kohteena olevilla alueilla tulotaso on melko alhainen. 
            
            
               Toimenpiteen toteutus
            
            
               Moottoripolttoaineiden valmistevero kannetaan Yhdistyneessä kuningaskunnassa silloin, kun polttoaine poistuu jalostamosta tai kun se tuodaan tai kun se poistuu valmisteverovarastosta. Kyseisessä vaiheessa olisi vaikeaa määrittää, millainen polttoainemäärä on tarkoitettu tukikelpoisille alueille.
            
            
               Sen vuoksi huojennus myönnetään tukikelpoisten saarten myyntipisteessä, jotta vältytään siltä, että alemman verokannan polttoaine päätyy muualle. Yhdistyneen kuningaskunnan vero- ja tulliviranomainen (HMRC) rekisteröi saarella olevat polttoaineen vähittäismyyjät valtuutetuiksi vähittäismyyjiksi, joiden on alennettava polttoaineen litrahintaa verohuojennuksen määrällä. Valtuutetut vähittäismyyjät voivat puolestaan hakea määräajoin HMRC:ltä veronpalautusta myymänsä litramäärän perusteella.
            
            
               Soveltamisala
            
            
               Toimenpiteen alueelliseen soveltamisalaan kuuluvat kaikki Sisä- ja Ulko-Hebridien saaret, Pohjoiset saaret ja Clydevuonon saaret (jotka kaikki ovat Skotlannin rannikolla) sekä Scillysaaret (jotka ovat Englannin lounaisrannikolla). Toimenpide on tarkoitettu kaikkiin polttoaineostoihin: alempaa verokantaa sovelletaan sekä yksityishenkilöiden ostoihin että kaupalliseen käyttöön. Yhdistyneen kuningaskunnan viranomaisten mukaan 86 prosenttia saarilla rekisteröidyistä ajoneuvoista oli yksityisomistuksessa ja 14 prosenttia yritysten omistuksessa vuonna 2016.
            
         
         
            
               Yhdistyneen kuningaskunnan viranomaisten näkemykset toimenpiteen vaikutuksesta sisämarkkinoihin
            
            
               Yhdistyneen kuningaskunnan viranomaiset eivät usko, että toimenpide vaikuttaisi sisämarkkinoiden toimintaan. Saarten suurimmat organisaatiot ovat julkisia virastoja, kuten kunnallispalveluja ja terveyspalvelujen tarjoajia. Saarilla on monenlaisia yrityksiä, mutta niiden liikevaihto on yleensä alhaisempi kuin Yhdistyneessä kuningaskunnassa keskimäärin. Yhdistyneen kuningaskunnan viranomaisten mukaan näiden alueiden yritysten keskimääräinen liikevaihto on noin 1,4 miljoonaa Englannin puntaa, kun muualla Yhdistyneessä kuningaskunnassa se on noin 5,7 miljoonaa Englannin puntaa.
            
            
               Yhdistynyt kuningaskunta korostaa, että helpotus ei kata koko kustannuseroa näiden saarten ja Yhdistyneen kuningaskunnan mannermaan välillä, joten ei olisi taloudellisesti kannattavaa matkustaa mannermaalta saarille käyttämään hyödyksi kyseistä erityisjärjestelmää.
            
            
               Lisäksi Yhdistyneen kuningaskunnan mukaan toimenpiteen soveltamisalaan kuuluvat yritykset ovat pieniä tekijöitä omilla markkinoillaan.
            
            
               Voimassa olevat aiemmat säännökset
            
            
               Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Direktiivin 2003/96/EY 19 artiklan mukaisen toimenpiteen arviointi
            
            
               Erityiset politiikkaan liittyvät syyt
            
            
               Direktiivin 19 artiklan 1 kohdan ensimmäisessä alakohdassa säädetään seuraavaa: 
            
            
               ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.”
            
            
               Yhdistyneen kuningaskunnan suunnittelemassa toimenpiteessä kannettaisiin alennettua valmisteveroa moottoripolttoaineista, jotka toimitetaan sen tietyille alueille. Näitä alueita ovat kaikki Sisä- ja Ulko-Hebridien saaret, Pohjoiset saaret ja Clydevuonon saaret (jotka kaikki ovat Skotlannin rannikolla) sekä Scillysaaret (jotka ovat Englannin lounaisrannikolla). Tarkoituksena on saattaa näillä alueilla maksettavat pumppuhinnat lähemmäksi Yhdistyneen kuningaskunnan keskiarvoa. Näiden alueiden korkeammat yksikkökustannukset ja pumppuhinnat johtuvat suuremmista kuljetus- ja jakelukustannuksista ja vähäisemmistä mittakaavaeduista.
            
            
               Näin ollen voidaan perustella erityisillä politiikkaan liittyvillä syillä sitä, että asianomaisilla alueilla sovelletaan alennettua valmisteverokantaa moottoripolttoaineisiin näiden alueiden erityisten maantieteellisten olosuhteiden vuoksi.
            
            
               •Yhdenmukaisuus unionin muiden politiikkojen kanssa
            
            
               Toimenpiteen tavoitteena on kompensoida osittain näillä saarilla polttoaineesta maksettavat korkeammat yksikkö- ja pumppuhinnat myyntipisteessä myönnettävällä suoralla veronhuojennuksella.
            
            
               Toimenpide koskee vain sitä, mikä on tarpeen tämän tavoitteen saavuttamiseksi. Huojennus koskee vain saarilla myytävää (melko vähäistä) polttoainemäärää.
            
            
               Lisäksi huojennuksen määrä on alhaisempi kuin lisäkustannukset, jotka aiheutuvat näillä alueilla polttoaineen myynnistä, ja näin ollen se on myös alhaisempi kuin näillä alueilla ja mannermaalla veloitettavien polttoainehintojen välinen ero.
            
            
               Tältä osin komissio toteaa, että valmisteverokantaa aiotaan alentaa 0,05 Englannin puntaa tuotelitralta. Kuitenkin Yhdistyneen kuningaskunnan viranomaisten toimittamien tietojen mukaan kuljetuksen lisäkustannukset ovat asianomaisilla alueilla litraa kohden 0,03 Englannin puntaa korkeammat kuin Yhdistyneen kuningaskunnan keskiarvo, ja huoltoasemien käyttökustannusten arvioidaan olevan korkeampia, minkä vuoksi lisäkustannukset ovat litraa kohden noin 0,07–0,15 Englannin puntaa, kun Yhdistyneessä kuningaskunnassa ne ovat keskimäärin 0,033 Englannin puntaa.
            
            
               Näin ollen energiatehokkuutta edistävä verokannustin pysyy vähintään samalla tasolla kuin mannermaalla sovellettava kannustin.
            
            
               Huojennuksesta huolimatta asianomaisilla maantieteellisillä alueilla kulutettavaan polttoaineeseen sisältyvä verorasitus pysyy huomattavasti direktiivissä 2003/96/EY säädetyn vähimmäisverotustason yläpuolella.
            
         
         
            
               Toimenpide on unionin kansanterveys-, ympäristö-, energia- ja liikennepolitiikan mukainen. 
            
            
               Asianomaiset olosuhteet huomioon ottaen toimenpide näyttää hyväksyttävältä myös sisämarkkinoiden moitteettoman toiminnan ja terveen kilpailun kannalta. Toimenpiteen kohteina olevien alueiden saaristoluonteen ja verokannan alennuksen vähäisyyden vuoksi ei myöskään ole odotettavissa, että toimenpide houkuttaisi ostajia näiden alueiden ulkopuolelta ja että polttoainekulutus muuttuisi tämän vuoksi.
            
            
               Yhdistyneen kuningaskunnan ehdottaman alennuksen jälkeen lyijyttömän bensiinin ja kaasuöljyn verokannat ylittävät asianomaisilla alueilla edelleen direktiivin 2003/96/EY 7 artiklassa säädetyn vähimmäisverotustason. Edellyttäen, että toimenpide on komission asetuksen 651/2014/EU (yleinen ryhmäpoikkeusasetus)
                  3
                44 artiklassa esitettyjen ehtojen ja kyseisessä asetuksessa esitettyjen yleisten ehtojen mukainen, toimenpide kuuluu kyseisen asetuksen soveltamisalaan ja on näin ollen vapautettu ennakkoilmoitusvelvollisuudesta.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Neuvoston direktiivin 2003/96/EY 19 artikla.
            
            
               •Toissijaisuusperiaate (jaetun toimivallan osalta) 
            
            
               Euroopan unionin toiminnasta tehdyn sopimuksen 113 artiklan soveltamisalaan kuuluva välillinen verotus ei sinänsä kuulu kyseisen sopimuksen 3 artiklassa tarkoitettuun EU:n yksinomaiseen toimivaltaan.
            
            
               Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Ehdotus on näin ollen toissijaisuusperiaatteen mukainen.
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen kyseisen tavoitteen saavuttamiseksi.
            
            
               •Toimintatavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Toimenpide ei edellytä voimassa olevan lainsäädännön arviointia.
               
            
            
               •Sidosryhmien kuuleminen
            
            
               Ehdotus ei edellytä sidosryhmien kuulemista: ehdotus perustuu Yhdistyneen kuningaskunnan esittämään pyyntöön ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
         
         
            
               •Vaikutustenarviointi
            
            
               
                  Ehdotus koskee luvan antamista yhdelle jäsenvaltiolle sen omasta pyynnöstä, eikä se edellytä vaikutusten arviointia.
               
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Toimenpide perustuu Yhdistyneen kuningaskunnan esittämään pyyntöön ja koskee ainoastaan kyseistä jäsenvaltiota.
               
            
            
               •Perusoikeudet
            
            
               
                  Toimenpide ei vaikuta perusoikeuksiin.
               
            
            
               4.TALOUSARVIOVAIKUTUKSET
            
            
               Toimenpiteestä ei aiheudu taloudellista tai hallinnollista rasitusta unionille. Sen vuoksi ehdotuksella ei ole vaikutuksia EU:n talousarvioon.
            
            
               5.LISÄTIEDOT
            
            
               •Ehdotukseen sisältyvien säännösten yksityiskohtaiset selitykset
            
            
               
                  1 artikla – Yhdistyneelle kuningaskunnalle myönnetään lupa jatkaa alennetun valmisteverokannan soveltamista moottoripolttoaineisiin (bensiiniin ja kaasuöljyyn) kaikilla Sisä- ja Ulko-Hebridien saarilla, Pohjoisilla saarilla ja Clydevuonon saarilla (jotka kaikki sijaitsevat Skotlannin rannikolla) sekä Scillysaarilla (jotka sijaitsevat Englannin lounaisrannikolla).
               
               
                  Verokanta ei alennuksen jälkeen voi koskaan olla alhaisempi kuin direktiivissä 2003/96/EY vahvistetut EU:n vähimmäisverokannat, ja alennuksia sovelletaan kaikkiin näillä alueilla tehtyihin ostoihin.
               
               
                  Toimenpide auttaisi epäedullisessa asemassa olevia alueita alentamaan polttoainekustannuksia, jotka ovat saarten eristyneen maantieteellisen sijainnin vuoksi korkeampia. 
               
               
                  2 artikla – Lupa myönnetään kuudeksi vuodeksi 1. marraskuuta 2017 alkaen Yhdistyneen kuningaskunnan esittämän pyynnön mukaisesti.
               
            
            
               Koska Yhdistynyt kuningaskunta on 29 päivänä maaliskuuta 2017 ilmoittanut Euroopan unionista tehdyn sopimuksen 50 artiklan mukaisesti aikomuksestaan erota unionista, perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä pidentää tätä määräaikaa. Sen vuoksi, ja rajoittamatta erosopimuksen määräysten soveltamista, tätä neuvoston päätöstä sovelletaan ainoastaan siihen asti kun Yhdistynyt kuningaskunta lakkaa olemasta jäsenvaltio.
            
            
               2017/0079 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla kulutettaviin moottoripolttoaineisiin direktiivin 2003/96/EY 19 artiklan mukaisesti
            
            
               EUROOPAN UNIONIN NEUVOSTO, joka
            
         
         
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  4
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Yhdistynyt kuningaskunta on pyytänyt direktiivin 2003/96/EY 19 artiklan mukaisesti 16 päivänä syyskuuta 2016 päivätyllä kirjeellä lupaa soveltaa alennettua valmisteverokantaa kaasuöljyyn ja lyijyttömään bensiiniin Sisä- ja Ulko-Hebridien saarilla, Pohjoisilla saarilla ja Clydevuonon saarilla (jotka kaikki sijaitsevat Skotlannin rannikolla) sekä Scillysaarilla (jotka sijaitsevat Englannin lounaisrannikolla). Yhdistynyt kuningaskunta toimitti asiaan liittyviä lisätietoja 16 päivänä joulukuuta 2016.
            
            
               (2)Näillä alueilla kaasuöljyn ja lyijyttömän bensiinin hinnat ovat korkeammat kuin keskimääräiset hinnat muualla Yhdistyneen kuningaskunnan alueella, mikä asettaa paikalliset polttoaineen kuluttajat epäedulliseen asemaan. Hintaero johtuu siitä, että yksikkökohtaiset kustannukset ovat korkeammat saarten maantieteellisen sijainnin, alhaisen väestömäärän ja suhteellisen vähäisten polttoainetoimitusmäärien vuoksi.
            
            
               (3)Verokannan alennus ei ole suurempi kuin mikä on tarpeen kuluttajille asianomaisilla maantieteellisillä alueilla aiheutuvien yksikkökohtaisten lisäkustannusten korvaamiseksi.
            
            
               (4)Alennetut valmisteverokannat ovat korkeammat kuin direktiivin 2003/96/EY 7 artiklassa säädetyt vähimmäisverokannat. 
            
            
               (5)Toimenpiteen kohteena olevien alueiden saaristoluonteen ja verokantojen kohtuullisen alennuksen vuoksi toimenpide ei lisää erityisesti moottoripolttoaineen toimittamiseen liittyvää ajamista.
            
            
               (6)Sen vuoksi toimenpide voidaan hyväksyä sisämarkkinoiden moitteettoman toiminnan ja oikeudenmukaisen kilpailun varmistamistarpeen kannalta, ja se on Euroopan unionin kansanterveys-, ympäristö-, energia- ja liikennepolitiikan mukainen.
            
            
               (7)Direktiivin 2003/96/EY 19 artiklan 2 kohdan mukaisesti kunkin kyseisen artiklan nojalla myönnetyn luvan on oltava ajallisesti tarkkaan rajoitettu. Jotta asianomaiset yritykset ja kuluttajat saisivat riittävän varmuuden, lupa myönnetään kuudeksi vuodeksi. Tämä päätös ei vaikuta valtiontukea koskevien unionin sääntöjen soveltamiseen.
            
            
               (8)Koska Yhdistynyt kuningaskunta on 29 päivänä maaliskuuta 2017 ilmoittanut Euroopan unionista tehdyn sopimuksen 50 artiklan mukaisesti aikomuksestaan erota unionista, perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä pidentää tätä määräaikaa. Sen vuoksi, ja rajoittamatta erosopimuksen määräysten soveltamista, tätä neuvoston päätöstä sovelletaan ainoastaan siihen asti kun Yhdistynyt kuningaskunta lakkaa olemasta jäsenvaltio,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Annetaan Yhdistyneelle kuningaskunnalle lupa soveltaa alennettua verokantaa moottoripolttoaineena käytettävään lyijyttömään bensiiniin ja kaasuöljyyn kaikilla Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla.
            
            
               Lyijyttömän bensiinin ja kaasuöljyn kansallisen verokannan alennus ei saa olla suurempi kuin vähittäismyynnille näillä maantieteellisillä alueilla aiheutuvat lisäkustannukset Yhdistyneessä kuningaskunnassa suoritettavan vähittäismyynnin keskimääräisiin kustannuksiin nähden eikä se saa olla enemmän kuin 50 Englannin puntaa 1 000 tuotelitralta.
            
            
               2 artikla
            
            
               Tätä päätöstä sovelletaan 1 päivästä marraskuuta 2017, ja sen voimassaolo päättyy 31 päivänä lokakuuta 2023.
            
            
               3 artikla
            
            
               Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
            
         
         
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Neuvoston direktiivi 2003/96/EY, annettu 27 päivänä lokakuuta 2003, energiatuotteiden ja sähkön verotusta koskevan yhteisön kehyksen uudistamisesta (EUVL L 283, 31.10.2003, s. 51).
               
               
                  
                     (2)
                  Yhdistynyt kuningaskunta soveltaa samaa valmisteverokantaa moottoripolttoaineena käytettävään bensiiniin ja kaasuöljyyn, 674 euroa 1 000 litralta (tiedot heinäkuulta 2016).
               
               
                  
                     (3)
                  Komission asetus (EU) N:o 651/2014 tiettyjen tukimuotojen toteamisesta yhteismarkkinoille soveltuviksi perustamissopimuksen 107 ja 108 artiklan mukaisesti (EUVL L 187, 26.6.2014, s. 1–78).
               
               
                  
                     (4)
                  EUVL L 283, 31.10.2003, s. 51.